Ippubblikat fil-gazzetta IN-NAZZJON tat-Tnejn 24 ta' Frar 2014 F'Ottubru li għadda, lejn l-aħħar tal-ġurnata tax-xogħol tiegħi, ġejt arrestat. L-allegat reat kien li azzardajt nieħu ritratt tal-Kap tal-Komunikazzjoni tal-Gvern u tal-Communications Coordinator tal-Ministru Manuel Mallia. Ġew għalija żewġ spetturi, u numru ta' pulizija. Arrestawni u ssekwestrawli ħwejġi mingħajr ma kellhom lanqas prova waħda. Kif kompliet l-istorja tiegħi minn hemm 'l quddiem naħseb jaf kulħadd. Ftit xhur wara, fil-każ tal-arloġġi tad-dawl imbagħbsa, il-pulizija mhix tagħmel l-istess kif għamlet miegħi, minkejja li l-allegat reat hu ferm iktar gravi. Għax naħseb li ħadd m'għandu dubju li r-reat ta' tixħim u korruzzjoni huwa ferm iktar gravi minn allegat reat dwar teħid ta' ritratt! Imma għand min xaħħam lill-ħaddiema tal-Enemalta biex ibagħbsulu l-arloġġ tad-dawl ma mar l-ebda spettur, l-ebda surġent u l-ebda kuntistabbli. Jidher li dawn li għamlu dil-biċċa korruzzjoni ħadd mhu se jieħu passi kontra tagħhom. Għaliex? Għax hekk irid il-Prim Ministru Joseph Muscat. IL-KUMMISSARJU Issa sa fejn naf jien l-ebda Prim Ministru u l-ebda Gvern ta' pajjiż demokratiku m'għandu l-poter li jwaqqaf lill-pulizija milli tagħmel xogħolha u tinvestiga u tressaq il-Qorti lil min ikun wettaq reat. M'għandix dubju li l-Kummissarju tal-Pulizija dan jafu sewwa. Il-Kummissarju jaf li jgħid x'jgħid il-Prim Ministru hu jista' (u għandu) jkompli jinvestiga lil min xaħħam lill-impjegati tal-Enemalta u fejn issib biżżejjed provi li twettaq ir-reat ta' korruzzjoni jista' (u għandu) jressaq lill-persuni konċernati l-Qorti. Li hemm wisq minn dawn (qed jingħad li hemm madwar elf) mhix skuża biex ma ssirx ġustizzja. Tajjeb infakkar l i meta taħt Gvern Nazzjonalista kienu nkixfu każijiet ta' korruzzjoni tal-massa li kienu jirrigwardaw il-ħruġ ta' liċenzji tal-baħar u anke liċenzji ta' vetturi, il-pulizija tħalliet fil-libertà li tinvestiga u tressaq il-Qorti lil kull min kien involut. Fil-fatt kien ġara li nfetħu mijiet ta' każijiet il-Qorti, kemm kontra min ixxaħħam, kif ukoll kontra min xaħħam. Li llum Muscat ma jridx li jsir hekk iqajjem bosta mistoqsijiet. Tgħid hemm xi wħud minn dawn li jrid jipproteġihom? Tgħid Muscat qed jilgħab xi logħba politika u qed jieħu din il-pożizzjoni biex dawn li xaħħmu jħossuhom jivvotaw biss lill-Partit Laburista? Li hu żgur hu li m'għandux ikun Muscat li jiddeċiedi kontra min għandhom jittieħdu passi u kontra min m'għandhomx. Din li jrid Muscat mhix ġustizzja. Din li jrid Muscat mhix demokrazija. Issa se tiltaqgħu ma' partitarji ta' Muscat li se jgħidulkom li lil dawn tal-arloġġ imbagħabas il-Gvern se jkun qed jehdilhom il-flus li ffrankaw (serqu) mill-kontijiet bl-interessi (jew multa). Dan huwa veru u dejjem hekk sar meta xi ħadd fil-passat inqabad jisraq l-elettriku. Iżda dawn mhux ir-reat ta' serq tal-elettriku biss wettqu. Dawn wettqu wkoll ir-reat li xaħħmu impjegati tal-Enemalta. Muscat irid li dawn jagħmlu tajjeb għas-serq imma ma jridx li dawn iħallsu għall-korruzzjoni. F'GĦAWDEX L-Għawdxin inkwetati li gżirithom qed issir dar tal-anzjani kbira. Għandhom raġun. Meta timxi fit-toroq Għawdin u tħabbat il-bibien f'xi ġurnata fost il-ġimgħa rari tiltaqa' ma' nies ta' età żagħżugħa. Dawk iktar anzjani jgħidulek b'rassenjazzjoni li uliedhom u ulied uliedhom ħallew djarhom biex jistudjaw jew jaħdmu f'Malta jew f'xi pajjiż ieħor. Iżda wħud minnhom jgħidulek li meta kienu żgħażagħ anke huma kellhom iħallu lil Għawdex, għall-istess raġunijiet tal-lum. Jirrakkontaw u juruk ritratti fl-Amerika, l-Kanada, l-Awstralja u bosta pajjiżi oħra madwar id-dinja. Allura nistaqsi, din hi xi ħaġa 'normali' għal Għawdex? U ż-żgħażagħ Għawdxin tal-lum x'iridu? Iridu jistudjaw, jaħdmu u jrabbu l-familji tagħhom f'Għawdex jew jippreferu jiċċaqalqu? Ċertament f'Għawdex hemm nuqqas ta' opportunitajiet ta' xogħol u nuqqas kbir ta' investiment privat, oqsma mhux relatati mat-turiżmu. Ċertament ukoll f'Għawdex hemm il-fenomenu ta' 'brain drain' li jfisser li ħafna żgħażagħ li jkunu tħarrġu u studjaw qed jippakkjaw kollox biex imorru jfittxu opportunitajiet band'oħra. Ċertament is-soluzzjonijiet għal Għawdex huma ferm iktar kumplessi minn skont fuq il-prezz tal-vapur
Arloġġi